Jong Chris kry ŉ nuwe hart(v.l.n.r.) Basson, Hugo, Chris en Celeste (Foto: Verskaf) Die 11-jarige Chris Truter van die Wes-Kaap wat by geboorte met ŉ seldsame hartdefek gediagnoseer is, gaan Maandag ŉ hartoorplanting in die Chris Barnard-hospitaal in dié provinsie ondergaan. Hugo Truter, Chris se pa, het Maandag vanuit die hospitaal aan Maroela Media vertel die gesin het dié goeie nuus Sondagaand ontvang. “Die hospitaal het ons gisteraand [Sondag] laat weet dat hulle ŉ skenkerhart vir hom gekry het,” sê hy. “Ons kan dit nie glo nie; ons kon die goeie nuus nog nie verwerk nie.” Truter sê Chris is tans by die hospitaal en gaan van 12:00 vir die operasie voorberei word. Volgens hom meen dokters dat die operasie waarskynlik Maandag om 19:00 voltooi sal wees. “Ons is baie hoopvol en baie dankbaar. In dié stadium kan woorde nie beskryf wat ons voel nie. Tussendeur die dankbaarheid en opgewondenheid moet ons egter ook bieg oor ons bekommernis: dis ŉ groot operasie en ŉ mens kan nie anders as om bekommerd te raak nie. Ons is egter baie positief en baie dankbaar vir elkeen wat vandag betrokke gaan wees.” Sy vrou, Celeste, het Maandag in ŉ WhatsApp-boodskap gesê: “Verwonderd en dankbaar tik ek hierdie boodskap. Oor ŉ paar uur kry Chris ŉ nuwe hart. Ons is tans in die hospitaal en Chris sal 12:00 geopereer word.” Die Truter-egpaar het in 2006, toe Celeste maar 12 weke swanger was, gehoor dat Chris ná geboorte verskeie ingrypende noodoperasies sal moet ondergaan wat waarskynlik sy lewe sal red. Hy is met hipoplastiese linkerhartsindroom gediagnoseer – ŉ toestand wat tot gevolg het dat hy as’t ware net ŉ “halwe hart” het. Hoewel hy met behandeling soos arbeids- en fisioterapie en medikasie soos ŉ “normale seuntjie kon leef”, is Chris verlede jaar met onomkeerbare hartversaking gediagnoseer. Hy is sedert Augustus verlede jaar op die lys vir ŉ hartoorplanting. Die Truter-gesin het intussen hulself beywer vir bewusmaking van orgaanskenking. Vir meer inligting oor die Stigting vir Orgaanskenkers, besoek hul amptelike webwerf. Om in kontak te tree met die Truter-gesin, stuur ŉ e-pos na [email protected] of besoek die Heart4Chris-webwerf. Hou Maroela Media dop vir meer inligting oor Chris se vordering.